               EUROPSKA KOMISIJA
            Bruxelles, 23.5.2016.
            COM(2016) 280 final
            2016/0146(NLE)
            Prijedlog
            ODLUKE VIJEĆA
            o utvrđivanju stajališta koje treba zauzeti u ime Europske unije u Vijeću za stabilizaciju i pridruživanje osnovanom Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova*, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika

               OBRAZLOŽENJE

               Sporazum o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane, stupio je na snagu 1. travnja 2016.

               Vijeće za stabilizaciju i pridruživanje osnovano na temelju članka 126. navedenog Sporazuma nadzire provedbu Sporazuma i proučava sva važna pitanja koja nastaju u njegovom okviru te sva bilateralna ili međunarodna pitanja od zajedničkog interesa.

               Člankom 127. Sporazuma o stabilizaciji i pridruživanju predviđa se da Vijeće za stabilizaciju i pridruživanje donosi vlastiti poslovnik. Temeljem članka 129. Sporazuma poslovnikom se utvrđuju dužnosti Odbora za stabilizaciju i pridruživanje, koji pomaže Vijeću za stabilizaciju i pridruživanje u obavljanju njegovih dužnosti.

               U skladu s člankom 218. stavkom 9. UFEU-a stajalište koje će Unija zauzeti u Vijeću za stabilizaciju i pridruživanje u vezi s Odlukom Vijeća za stabilizaciju i pridruživanje o donošenju poslovnika određuje se Odlukom Vijeća na prijedlog Komisije.

               Vijeće se stoga poziva da donese priloženi prijedlog Odluke o stajalištu Europske unije u vezi s Odlukom Vijeća za stabilizaciju i pridruživanje o donošenju vlastitog poslovnika.

               Za potrebe informiranja Vijeća nacrt poslovnika odgovarajućih pododbora i posebnih skupina dostavlja se u posebnom dokumentu.

               2016/0146 (NLE)

               Prijedlog

               ODLUKE VIJEĆA

               o utvrđivanju stajališta koje treba zauzeti u ime Europske unije u Vijeću za stabilizaciju i pridruživanje osnovanom Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova
                  1*, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Člankom 126. Sporazuma o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova
                  2
               *, s druge strane (dalje u tekstu: „Sporazum”), osniva se Vijeće za stabilizaciju i pridruživanje.

               (2)Člankom 127. stavkom 2. Sporazuma predviđa se da Vijeće za stabilizaciju i pridruživanje treba donijeti svoj poslovnik.

               (3)Člankom 129. stavkom 1. Sporazuma predviđa se da Vijeću za stabilizaciju i pridruživanje treba pomagati Odbor za stabilizaciju i pridruživanje (dalje u tekstu: „Odbor”).

               (4)Člankom 129. stavcima 2. i 3. Sporazuma predviđa se i da Vijeće za stabilizaciju i pridruživanje svojim poslovnikom treba utvrditi dužnosti Odbora te da Vijeće za stabilizaciju i pridruživanje može na Odbor prenijeti bilo koje od svojih ovlasti.

               (5)Člankom 131. Sporazuma predviđa se da Vijeće za stabilizaciju i pridruživanje može odlučiti osnovati druge posebne odbore ili tijela koji mu mogu pomagati u obavljanju njegovih dužnosti. Osim toga, predviđa se da Vijeće za stabilizaciju i pridruživanje u svojem poslovniku treba odrediti sastav i dužnosti takvih odbora i tijela te način njihova rada,

               DONIJELO JE OVU ODLUKU:

               Članak 1.

               Europska unija će u Vijeću za stabilizaciju i pridruživanje osnovanom na temelju članka 126. Sporazuma zauzeti stajalište kojim se podupire donošenje pravilnika, na temelju nacrta Odluke Vijeća za stabilizaciju i pridruživanje priloženom ovoj Odluci.

               Manje izmjene ovog nacrta Odluke mogu se prihvatiti bez daljnje odluke Vijeća.

               Članak 2.

               Države članice dio su delegacije Europske unije na sastancima Vijeća za stabilizaciju i pridruživanje. S obzirom na članak 3. poslovnika, države članice visokom predstavniku Unije za vanjske poslove i sigurnosnu politiku, potpredsjedniku Komisije, dostavljaju potrebne informacije u tom smislu.

               Sastavljeno u Bruxellesu

                     Za Vijeće

                     Predsjednik

                     (1)
                  *Ovaj naziv ne dovodi u pitanje stajališta o statusu te je u skladu s Rezolucijom Vijeća sigurnosti UN-a (RVSUN) 1244/1999 i Mišljenjem Međunarodnog suda pravde (ICJ) o Deklaraciji o neovisnosti Kosova

    ---documentbreak---

               EUROPSKA KOMISIJA
            Bruxelles, 23.5.2016.
            COM(2016) 280 final
            PRILOG
            PRIJEDLOGU ODLUKE VIJEĆA
            o utvrđivanju stajališta koje treba zauzeti u ime Europske unije u Vijeću za stabilizaciju i pridruživanje osnovanom Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova*, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika

               Odluka br. 1 Vijeća za stabilizaciju i pridruživanje EU-a i Kosova* od [datum] o donošenju vlastitog poslovnika

               VIJEĆE za stabilizaciju i pridruživanje,

               uzimajući u obzir Sporazum o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova*, s druge strane (dalje u tekstu: „Sporazum”), a posebno njegove članke 126., 127., 129., i 131.,

               budući da je Sporazum stupio na snagu 1. travnja 2016.,

               ODLUČILO JE:

               Članak 1.

               Predsjedanje

               Stranke naizmjence predsjedaju Vijećem za stabilizaciju i pridruživanje na razdoblje od 12 mjeseci. Prvo razdoblje započinje na datum prvog sastanka Vijeća za stabilizaciju i pridruživanje, a završava 31. prosinca te godine.

               Članak 2.

               Sastanci

               Vijeće za stabilizaciju i pridruživanje sastaje se na ministarskoj razini jednom godišnje. Izvanredne sjednice Vijeća za stabilizaciju i pridruživanje mogu se održati na zahtjev bilo koje stranke, ako stranke tako dogovore. Osim ako stranke dogovore drugačije, sjednice Vijeća za stabilizaciju i pridruživanje održavaju se u Bruxellesu. Sastanke Vijeća za stabilizaciju i pridruživanje zajednički sazivaju tajnici Vijeća za stabilizaciju i pridruživanje u dogovoru s predsjednikom.

               Članak 3.

               Delegacije

               Prije svakog sastanka predsjednika se obavješćuje o predviđenom sastavu delegacije svake stranke. Predstavnik Europske investicijske banke prisustvuje sastancima Vijeća za stabilizaciju i pridruživanje kao promatrač kada se na dnevnom redu nalaze pitanja koja se tiču te banke. Vijeće za stabilizaciju i pridruživanje može pozvati i druge osobe da sudjeluju na njegovim sastancima kako bi pružili informacije o određenim pitanjima.

               Članak 4.

               Tajništvo

               Dužnosnik Glavnog tajništva Vijeća Europske unije i dužnosnik predstavništva Kosova u Belgiji djeluju zajednički kao tajnici Vijeća za stabilizaciju i pridruživanje.

               Članak 5.

               Korespondencija

               Korespondencija naslovljena na Vijeće za stabilizaciju i pridruživanje šalje se predsjedniku Vijeća za stabilizaciju i pridruživanje na adresu Glavnog tajništva Vijeća Europske unije.

               Dva tajnika osiguravaju prosljeđivanje korespondencije predsjedniku Vijeća za stabilizaciju i pridruživanje i, prema potrebi, ostalim članovima Vijeća za stabilizaciju i pridruživanje. Korespondencija koja se tako prosljeđuje šalje se Glavnom tajništvu Komisije, Europskoj službi za vanjsko djelovanje i predstavništvu Kosova u Belgiji.

               Dva tajnika adresatima šalju priopćenja predsjednika Vijeća za stabilizaciju i pridruživanje te ih prosljeđuju, prema potrebi, ostalim članovima Vijeća za stabilizaciju i pridruživanje iz drugog stavka.

               Članak 6.

               Javnost

               Ako nije odlučeno drugačije, sastanci Vijeća za stabilizaciju i pridruživanje nisu javni.

               Članak 7.

               Dnevni red sastanaka

               1.Predsjednik sastavlja okvirni dnevni red za svaki sastanak. Njega tajnici Vijeća za stabilizaciju i pridruživanje prosljeđuju adresatima iz članka 5. najkasnije 15 dana prije početka sastanka. Okvirni dnevni red sadržava točke u vezi s kojima je predsjednik zaprimio zahtjev za uključivanje u dnevni red najkasnije 21 dan prije početka sastanka, pri čemu se točke uključuju u okvirni dnevni red samo ako je popratna dokumentacija proslijeđena tajnicima najkasnije na dan slanja dnevnog reda. Vijeće za stabilizaciju i pridruživanje donosi dnevni red na početku svakog sastanka. U dnevni red moguće je uključiti točku koja se ne nalazi na okvirnom dnevnom redu ako se obje stranke slože s tim.

               2.U dogovoru s dvjema strankama predsjednik može skratiti rok utvrđen u stavku 1. kako bi u obzir uzeo zahtjeve određenog predmeta.

               Članak 8.

               Zapisnik

               Nacrt zapisnika sa svakog sastanka sastavljaju dva tajnika. Kao opće pravilo, u zapisnicima se za svaku točku dnevnog reda navode:

               –dokumentacija koja je podnesena Vijeću za stabilizaciju i pridruživanje,

               –izjave čije je uključivanje u zapisnik zahtijevao član Vijeća za stabilizaciju i pridruživanje,

               –donesene odluke i dane preporuke, dogovorene izjave i doneseni zaključci.

               Nacrt zapisnika podnosi se Vijeću za stabilizaciju i pridruživanje na odobrenje. Kad se zapisnik odobri, potpisuju ga predsjednik i dva tajnika. Zapisnik se pohranjuje u arhiv Glavnog tajništva Vijeća Europske unije, koje služi kao depozitorij dokumenata o pridruživanju. . Ovjerena kopija prosljeđuje se svakom od adresata iz članka 5.

               Članak 9.

               Odluke i preporuke

               1.Vijeće za stabilizaciju i pridruživanje donosi svoje odluke i daje preporuke na temelju zajedničkog dogovora stranaka, ne dovodeći u pitanje članak 5. Sporazuma. Vijeće za stabilizaciju i pridruživanje može donositi odluke ili davati preporuke pisanim postupkom ako se obje stranke slože s tim.

               2.Odluke i preporuke Vijeća za stabilizaciju i pridruživanje u smislu članka 128. Sporazuma naslovljavaju se kao „Odluka”, odnosno „Preporuka”, nakon čega slijede serijski broj, datum donošenja i opis predmeta. Odluke i preporuke Vijeća za stabilizaciju i pridruživanje potpisuje predsjednik i ovjeravaju dva tajnika. Odluke i preporuke prosljeđuju se svakom od adresata iz članka 5. Svaka stranka može odlučiti o objavljivanju odluka i preporuka Vijeća za stabilizaciju i pridruživanje u svojim službenim publikacijama.

               Članak 10.

               Jezici

               Službeni su jezici Vijeća za stabilizaciju i pridruživanje vjerodostojni jezici Sporazuma o stabilizaciji i pridruživanju. Ako nije drugačije odlučeno, Vijeće za stabilizaciju i pridruživanje svoje rasprave temelji na dokumentaciji sastavljenoj na tim jezicima.

               Članak 11.

               Troškovi

               Europska unija i Kosovo odvojeno snose troškove nastale sudjelovanjem na sastancima Vijeća za stabilizaciju i pridruživanje, kako u vezi osoblja, putovanja i dnevnica tako i poštanskih i telekomunikacijskih izdataka. Troškove povezane s usmenim prevođenjem na sastancima, pisanim prevođenjem i umnožavanjem dokumenata, kao i ostale troškove koji se odnose na organizaciju sastanaka snosi stranka koja je domaćin sastanaka.

               Članak 12.

               Odbor za stabilizaciju i pridruživanje

               1.Osniva se Odbor za stabilizaciju i pridruživanje (dalje u tekstu: „Odbor”) kako bi Vijeću za stabilizaciju i pridruživanje pomagao u obavljanju njegovih dužnosti. Čine ga predstavnici EU-a, s jedne strane, i predstavnici Kosova, s druge strane, obično na razini viših javnih službenika.

               2.Odbor priprema sastanke i rasprave Vijeća za stabilizaciju i pridruživanje, prema potrebi provodi odluke Vijeća za stabilizaciju i pridruživanje te općenito osigurava kontinuitet odnosa pridruživanja i pravilnu provedbu Sporazuma. On razmatra sva pitanja koja mu Vijeće za stabilizaciju i pridruživanje uputi, kao i sva ostala pitanja koja mogu nastati tijekom svakodnevne provedbe Sporazuma o stabilizaciji i pridruživanju. On Vijeću za stabilizaciju i pridruživanje na donošenje daje prijedloge ili eventualne nacrte odluka ili preporuka.

               3.U slučajevima kad se Sporazumom upućuje na obvezu savjetovanja ili mogućnost savjetovanja, takvo se savjetovanje može održati u okviru Odbora. Savjetovanje se može nastaviti unutar Vijeća za stabilizaciju i pridruživanje ako se dvije stranke slože s tim.

               4.Poslovnik Odbora za stabilizaciju i pridruživanje priložen je ovoj Odluci.

               Sastavljeno u

                  Za Vijeće za stabilizaciju i pridruživanje

                  Predsjednik

               PRILOG I.

               Odluci br. 1 Vijeća za stabilizaciju i pridruživanje EU-a i Kosova od [date]

               Poslovnik Odbora za stabilizaciju i pridruživanje

               Članak 1.

               Predsjedanje

               Stranke naizmjence predsjedaju Odborom na razdoblje od 12 mjeseci. Prvo razdoblje započinje na datum prvog sastanka Vijeća za stabilizaciju i pridruživanje, a završava 31. prosinca te godine.

               Članak 2.

               Sastanci

               Odbor se sastaje kada to okolnosti zatraže, uz dogovor obje stranke. Svaki sastanak Odbora održava se u vrijeme i na mjestu o kojima su se stranke dogovorile. Sastanke Odbora saziva predsjednik.

               Članak 3.

               Delegacije

               Prije svakog sastanka predsjednika se obavješćuje o predviđenom sastavu delegacije svake stranke.

               Članak 4.

               Tajništvo

               Dužnosnik Europske komisije i dužnosnik Kosova zajednički djeluju kao tajnici Odbora. Sva priopćenja predsjedniku Odbora predviđena u ovoj Odluci, kao i ona koja on šalje, šalju se tajnicima Odbora te tajnicima i predsjedniku Vijeća za stabilizaciju i pridruživanje.

               Članak 5.

               Javnost

               Ako nije drugačije odlučeno, sastanci Odbora nisu javni.

               Članak 6.

               Dnevni red sastanaka

               1.
                     Predsjednik sastavlja okvirni dnevni red za svaki sastanak. Njega tajnici Odbora prosljeđuju adresatima iz članka 4. najkasnije 30 radnih dana prije početka sastanka. Okvirni dnevni red sadržava točke u vezi s kojima je predsjednik zaprimio zahtjev za uključivanje u dnevni red najkasnije 35 radnih dana prije početka sastanka, pri čemu se točke uključuju u okvirni dnevni red samo ako je popratna dokumentacija proslijeđena tajnicima najkasnije na dan slanja dnevnog reda. Odbor može zatražiti da stručnjaci prisustvuju njegovim sastancima kako bi pružili informacije o određenim pitanjima. Odbor donosi dnevni red na početku svakog sastanka. U dnevni red moguće je uključiti točku koja se ne nalazi na okvirnom dnevnom redu ako se obje stranke slože s tim.

               2.
                     U dogovoru s dvjema strankama predsjednik može skratiti rok utvrđen u stavku 1. kako bi u obzir uzeo zahtjeve određenog predmeta.

               Članak 7.

               Zapisnik

               Na svakom se sastanku vodi zapisnik i temelji se na predsjednikovom sažetku zaključaka koje je donio Odbor za stabilizaciju i pridruživanje. Kad Odbor za stabilizaciju i pridruživanje odobri zapisnik, potpisuju ga predsjednik i tajnici te ga svaka stranka pohranjuje. Kopija zapisnika šalje se svakom adresatu iz članka 4.

               Članak 8.

               Odluke i preporuke

               U posebnim slučajevima kad Vijeće za stabilizaciju i pridruživanje u skladu s člankom 128. Sporazuma ovlasti Odbor za donošenje odluka ili davanje preporuka, ti se akti donose u skladu s člankom 9. poslovnika Vijeća za stabilizaciju i pridruživanje.

               Članak 9.

               Troškovi

               Europska unija i Kosovo odvojeno snose troškove nastale sudjelovanjem na sastancima Odbora, kako u vezi osoblja, putovanja i dnevnica, tako i poštanskih i telekomunikacijskih izdataka. Troškove povezane s usmenim prevođenjem na sastancima, pisanim prevođenjem i umnožavanjem dokumenata, kao i ostale troškove koji se odnose na organizaciju sastanaka snosi stranka koja je domaćin sastanaka.

               Članak 10.

               Pododbori i posebne skupine

               Odbor može osnovati pododbore i posebne skupine koje djeluju pod njegovom nadležnošću. Oni Odboru podnose izvješća nakon svakog svojeg sastanka. Odbor može odlučiti o ukidanju svih postojećih pododbora ili skupina, utvrditi ili izmijeniti njihov mandat ili osnovati daljnje pododbore ili skupine koji bi mu pomagali u obavljanju njegovih dužnosti. Ti pododbori i skupine nisu ovlašteni za donošenje odluka.

    ---documentbreak--- NA ---documentbreak---

               EUROPSKA KOMISIJA
            Bruxelles, 23.5.2016.
            COM(2016) 280 final
            PRILOG
            PRIJEDLOGU ODLUKE VIJEĆA
            o utvrđivanju stajališta koje treba zauzeti u ime Europske unije u Vijeću za stabilizaciju i pridruživanje osnovanom Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova*, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika

               Samo za informaciju Vijeća

               NACRT

               Odluke br.°1/2016 Odbora za stabilizaciju i pridruživanje EU-a i Kosova* od [dana mjeseca] 2016. o uspostavi pododbora i posebnih skupina

               Odbor za stabilizaciju i pridruživanje,

               uzimajući u obzir Sporazum o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova*, s druge strane, a posebno njegov članak 130.,

               uzimajući u obzir svoj poslovnik, a posebno njegov članak 10.,

               ODLUČIO JE:

               Jedini članak

               Osnivaju se pododbori i posebne skupine navedeni u Prilogu I. Njihov mandat utvrđen je u Prilogu II.

               Sastavljeno u …………. [dana mjeseca] 2016.

               Za Odbor za stabilizaciju i pridruživanje

               Predsjednik

               Prilog I.

               Struktura multidisciplinarnih pododbora

                        Glava

                        Pitanja

                        Članak SSP-a

                        1. Trgovina, industrija, carina i oporezivanje

                        Slobodno kretanje robe

                        Čl. 20.

                        Industrijski proizvodi

                        Čl. 21. – 25.

                        Trgovinska pitanja

                        Čl. 36. – 49.

                        Standardizacija, mjeriteljstvo, ovlašćivanje, certifikacija, ocjena sukladnosti i nadzor tržišta

                        Čl. 80.

                        Suradnja u području industrije

                        Čl. 99.

                        MSP-ovi

                        Čl. 100.

                        Turizam

                        Čl. 101.

                        Carina

                        Čl. 104.

                        Oporezivanje

                        Čl. 105.

                        Pravila o podrijetlu

                        Protokol III.

                        Administrativna pomoć u carinskim pitanjima

                        Protokol IV.

                        2. Poljoprivreda i ribarstvo

                        Poljoprivredni proizvodi

                        Čl. 26., 28., 29., 33., 34. i 37.

                        Proizvodi ribarstva

                        Čl. 31. i 32., Prilozi IV. i V.

                        Prerađeni poljoprivredni proizvodi

                        Čl. 27., Protokol I.

                        Vino

                        Čl. 30. i Protokol II.

                        Zaštita zemljopisnih oznaka za poljoprivredne i riblje proizvode i hranu, izuzev vina i jakih alkoholnih pića

                        Čl. 35.

                        Poljoprivreda i poljoprivredno-industrijski sektor, veterinarstvo i fitosanitarna pitanja

                        Čl. 102.

                        Suradnja u ribarstvu

                        Čl. 103.

                        3. Unutarnje tržište i tržišno natjecanje

                        Pravo na poslovni nastan

                        Čl. 50. – 54.

                        Pružanje usluga

                        Čl. 55. – 60.

                        Ostala pitanja povezana s glavom V. SSP-a

                        Čl. 61. – 73.

                        Usklađivanje zakonodavstva i provedba zakona

                        Čl. 74.

                        Tržišno natjecanje

                        Čl. 75. – 76.

                        Intelektualno, industrijsko i trgovačko vlasništvo

                        Čl. 77. – 78.

                        Javna nabava

                        Čl. 79.

                        Bankovne usluge, usluge osiguranja i ostale financijske usluge

                        Čl. 96.

                        Zaštita potrošača

                        Čl. 81.

                        4. Gospodarska i financijska pitanja i statistika

                        Tekuća plaćanja i kretanje kapitala

                        Čl. 64. – 66.

                        Gospodarska politika

                        Čl. 94.

                        Suradnja u području statistike

                        Čl. 95.

                        Poticanje i zaštita ulaganja

                        Čl. 98.

                        Financijska suradnja

                        Čl. 121. – 125.

                        5. Pravda, sloboda i sigurnost

                        Jačanje institucija i vladavine prava

                        Čl. 83.

                        Temeljna prava, uključujući suzbijanje diskriminacije i zaštitu podataka

                        Čl. 4., čl. 83.

                        Pravosudna suradnja u građanskim i kaznenim predmetima

                        Čl. 84.

                        Vize, granična kontrola, azil i migracije

                        Čl. 85. – 86.

                        Sprečavanje i kontrola nelegalne imigracije; ponovni prihvat

                        Čl. 87. – 88.

                        Pranje novca

                        Čl. 89.

                        Droge

                        Čl. 90.

                        Borba protiv terorizma

                        Čl. 92.

                        Sprečavanje organiziranoga kriminala i drugih nezakonitih aktivnosti

                        Čl. 91.

                        6. Inovacije, informacijsko društvo i socijalna politika

                        Radni uvjeti i jednake mogućnosti

                        Čl. 82.

                        Suradnja u području socijalne politike

                        Čl. 106.

                        Obrazovanje i osposobljavanje

                        Čl. 107.

                        Suradnja u području kulture

                        Čl. 108.

                        Informacije i komunikacije

                        Čl. 105.

                        Suradnja u području audiovizualnih usluga

                        Čl. 109.

                        Informacijsko društvo

                        Čl. 110.

                        Mreže i usluge elektroničkih komunikacija

                        Čl. 111.

                        Informacije i komunikacije

                        Čl. 112.

                        Istraživanje i tehnološki razvoj

                        Čl. 118.

                        7. Promet, energija, okoliš i regionalni razvoj

                        Promet

                        Čl. 113.

                        Energija

                        Čl. 114.

                        Okoliš

                        Čl. 115.

                        Klimatske promjene

                        Čl. 116.

                        Civilna zaštita

                        Čl. 117.

                        Regionalni i lokalni razvoj

                        Čl. 119.

               Struktura posebnih skupina

                        Glava

                        Pitanja

                        Članak SSP-a

                        Posebna skupina za reformu javne uprave

                        Reforma javne uprave

                        Čl. 120.

                        Posebna skupina za normalizaciju

                        Vidljiv i održiv napredak odnosa Kosova sa Srbijom te učinkovita suradnja s EU-ovim misijama ZSOP-a dok je na snazi

                        Čl. 5.

               Prilog II.

               Nadležnost pododbora i posebnih skupina EU-a i Kosova*

               Sastav i predsjednik

               Pododbori i posebne skupine za reformu javne uprave (RJU) i normalizaciju sastavljeni su od predstavnika Europske komisije i Europske službe za vanjsko djelovanje u slučaju posebne skupine za normalizaciju, te predstavnika Kosova. Njima naizmjenično predsjedaju dvije stranke. Države članice obavješćuju se o sastancima pododbora i posebne skupine za RJU i normalizaciju te se pozivaju na njih.

               Tajništvo

               Dužnosnik Europske komisije ili Europske službe za vanjsko djelovanje u slučaju posebne skupine za normalizaciju, i dužnosnik Kosova zajednički djeluju kao tajnici svakog od pododbora i posebnih skupina.

               Sva komunikacija u vezi s pododborima i posebnim skupinama šalje se tajnicima odgovarajućeg pododbora i posebnih skupina.

               Sastanci

               Pododbori i posebne skupine sastaju se kad god to okolnosti zahtijevaju, uz suglasnost obiju stranaka. Svaki sastanak pododbora ili posebne skupine održava se u vrijeme i na mjestu o kojima su se stranke dogovorile.

               Ako se obje stranke slože, pododbori i posebne skupine na svoje sastanke mogu pozvati stručnjake kako bi od njih dobili potrebne posebne informacije.

               Dnevni red i popratna dokumentacija

               Predsjednik i tajnici sastavljaju okvirni dnevni red svakog sastanka najkasnije 30 radnih dana prije početka sastanka.

               Okvirni dnevni red sadržava točke u vezi s kojima su tajnici zaprimili zahtjev za uključivanje u dnevni red najkasnije 35 radnih dana prije početka sastanka.

               Nakon što se postigne dogovor o okvirnom dnevnom redu svakog sastanka i najkasnije deset radnih dana prije početka sastanka tajnik koji predstavlja Kosovo dostavlja potrebnu pisanu dokumentaciju uz usuglašene točke okvirnog dnevnog reda tajniku koji predstavlja Europsku komisiju ili Europsku službu za vanjsko djelovanje u slučaju posebne skupine za normalizaciju.

               Ako se prekorači rok naveden u stavku 3., sastanak se automatski otkazuje bez daljnjih obavijesti.

               Predmet

               Pododbori raspravljaju o pitanjima povezanima s područjima Sporazuma kako su navedena u strukturi multidisciplinarnih pododbora. Napredak u pogledu usklađivanja, provedbe i izvršavanja zakonodavstva ocjenjuje se u okviru svih predmeta. Pododbori ispituju sve probleme koji se mogu pojaviti u njihovim relevantnim sektorima i predlažu korake koji bi se mogli poduzeti.

               Pododbori služe i kao forumi za daljnje pojašnjenje pravne stečevine te preispituju napredak koji je Kosovo ostvarilo u usklađivanju s pravnom stečevinom u skladu s obavezama iz Sporazuma.

               Posebna skupina za RJU raspravlja o pitanjima povezanima s reformom javne uprave i predlaže korake koji bi se mogli poduzeti. Posebna skupina za normalizaciju raspravlja o pitanjima povezanima s vidljivim i održivim napretkom odnosa Kosova sa Srbijom te s učinkovitom suradnjom s EU-ovim misijama Zajedničke sigurnosne i obrambene politike dok je na snazi, te predlažu korake koji bi se mogli poduzeti.

               Zapisnik

               Zapisnik se vodi za svaki sastanak i usuglašava nakon njega. Tajnik pododbora ili posebne skupine šalje presliku zapisnika tajniku Odbora.

               Javnost

               Ako nije drugačije odlučeno, sastanci pododbora i posebnih skupina nisu javni.


               EUROPSKA KOMISIJA
            Bruxelles, 1.6.2017.
            COM(2017) 258 final
            2017/0104(NLE)
            Prijedlog
            ODLUKE VIJEĆA
            o sklapanju Sporazuma o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Cilj je ovog prijedloga odluke Vijeća odobriti da se u ime Unije i u skladu s člankom 218. stavkom 6. Ugovora o funkcioniranju Europske unije (UFEU) sklopi Sporazum o suradnji između Europske unije i Agencije za sigurnost zračne plovidbe u Africi i Madagaskaru (ASECNA)
                  1
                u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva. Prijedlog je u skladu s Uredbom (EU) br. 1285/2013, temeljnim aktom za europske programe satelitske navigacije u kojem je člankom 29. predviđeno da Unija može sklopiti sporazume s trećim zemljama i međunarodnim organizacijama u kontekstu programa Galileo i EGNOS.

               Satelitska navigacija predmet je suradnje Europske unije i Afrike od donošenja akcijskog plana 2011. – 2013. za provođenje strateškog partnerstva Afrike i EU-a na trećem sastanku na vrhu Afrike i EU-a u Tripoliju u studenome 2010. U planu za razdoblje 2014. – 2017. donesenom na sastanku na vrhu Afrike i EU-a u travnju 2014. ponovno je potvrđena potreba za suradnjom u tom području.

               Studije su ukazale na važne socioekonomske prednosti za afrički kontinent. Od te će suradnje koristi imati i europska svemirska industrija, koja će za razvoj svoje tehnologije, postavljanje nove infrastrukture i korištenje uslugama povezanima sa satelitskom navigacijom imati pristup proširenom afričkom tržištu
                  2
               .

               Na temelju preporuke Komisije (COM(2014) 260) Vijeće za konkurentnost ovlastilo je Komisiju 25. rujna 2014. da u ime Unije pregovara o međunarodnom sporazumu s ASECNAom kojim se utvrđuju uvjeti pružanja usluge satelitskog proširivanja (SBAS) u Africi na temelju europskog programa za satelitsku navigaciju EGNOS. Pregovori su počeli u ožujku 2015. U travnju 2016. dovršeni su nacrtom sporazuma kojim se utvrđuje okvir suradnje potrebne za provođenje i korištenje autonomnog, ali na EGNOS-u temeljenog sustava SBAS u području nadležnosti ASECNA-e. U skladu s mandatom Vijeća, sporazum obuhvaća i tehnički stup te pitanja financiranja i upravljanja.

               Vijeće je 21. studenoga 2016. na prijedlog Komisije od 12. rujna 2016. (COM(2016) 574) donijelo odluku (EU) 2016/2234
                  3
                kojom se odobrava potpisivanje sporazuma u ime Unije. Europska unija i ASECNA službeno su ga potpisale 5. prosinca 2016. u Bruxellesu.

               •Usklađenost s postojećim propisima u tom području djelovanja i s drugim politikama Unije

               Europski programi satelitske navigacije bitan su dio politike Europske unije u području prometa, posebno zračnog. Oni pridonose povećanju sigurnosti i kontinuiteta pružanja usluga zračne plovidbe te poboljšavaju njihove gospodarske i ekološke aspekte. Promiče ih se na međunarodnoj razini, posebno zahvaljujući sklapanju sporazuma o suradnji sa zemljama kao što su Sjedinjene Američke Države, Kina, Južna Koreja i Izrael.

               S obzirom na zajedničke koristi Europe i Afrike od razvoja usluga satelitske navigacije na afričkom kontinentu, aktivna suradnja u tom pogledu između Europske unije i Afrike već je više godina predmet brojnih političkih inicijativa, među kojima su:

                  •
                        Deklaracija referentne skupine o infrastrukturama strateškog partnerstva Afrike i EU-a za sastanak kolegija Europske komisije i Komisije Afričke unije (Adis Abeba, 25. – 26. veljače 2016.),

                  •
                        Plan (2014. – 2017.) donesen na Četvrtom sastanku na vrhu Afrike i EU-a (Bruxelles, 2. i 3. travnja 2014.),

                  •
                        Zajednička izjava poduzeća na „Petom poslovnom forumu EU-a i Afrike” (Bruxelles, 1. travnja 2014.),

                  •
                        Zajedničko stajalište doneseno na Ministarskoj konferenciji o prometu EU-a za Sredozemlje (Bruxelles, 14. studenoga 2013.),

                  •
                        Zajednička komunikacija Europskom vijeću, Europskom parlamentu, Vijeću, Europskom gospodarskom i socijalnom odboru te Odboru regija od 8. ožujka 2011. „Partnerstvo za demokraciju i zajednički prosperitet s južnim Sredozemljem” [COM(2011) 200 final],

                  •
                        Komunikacija Komisije „Akcijski plan za primjene globalnog navigacijskog satelitskog sustava (GNSS)” COM(2010) 308 final, od 14. lipnja 2010.,

                  •
                        Zaključci sastanka na visokoj razini o „svemiru za afričke građane” održanog 16. rujna 2010., koji je organiziralo belgijsko predsjedništvo EU-a,

                  •
                        Rezolucija sa Sedmog sastanka Vijeća za svemir: „Globalni izazovi: kako izvući optimalnu korist iz europskih svemirskih sustava”, Bruxelles, 25. studenoga 2010.,

                  •
                        Akcijski plan 2011. – 2013. za provođenje strateškog partnerstva Afrike i EU-a, donesen na trećem sastanku na vrhu Afrike i EU-a (Tripoli, 29. i 30. studenoga 2010.),

                  •
                        Zajednička izjava poduzeća na „Četvrtom poslovnom forumu EU-a i Afrike” (Tripoli, 26. i 28. studenoga 2010.),

                  •
                        Komunikacija Komisije Europskom parlamentu i Vijeću od 24. lipnja 2009. – „Partnerstvo Europske unije i Afrike – povezivanje Afrike i Europe: prema jačanju suradnje u području prometa” COM(2009) 301 final, od 24. lipnja 2009.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova prijedloga članak 172. Ugovora o funkcioniranju Europske unije, u vezi s člankom 218. stavkom 6.

               •Supsidijarnost

                  Načelo supsidijarnosti u predmetnom slučaju nije primjenjivo jer europski sustavi satelitske navigacije pripadaju Europskoj uniji.

               •Proporcionalnost

                  Odredbe sporazuma odgovaraju navedenom cilju – omogućiti ASECNA-i da na temelju europskog programa za satelitsku navigaciju EGNOS razvije vlastiti sustav satelitskog proširivanja. U njima se u obzir uzima i zabrinutost Europske unije u pogledu izvoza svojeg znanja u području satelitske navigacije na afrički kontinent.

               •Odabir instrumenta

                  Provođenje obvezujućeg okvira za suradnju postiže se sklapanjem međunarodnog sporazuma. Člankom 29. Uredbe (EU) br. 1285/2013 izričito se predviđa mogućnost sklapanja sporazuma s međunarodnim organizacijama u kontekstu programa Galileo i EGNOS.

               3.REZULTATI SAVJETOVANJA SA ZAINTERESIRANIM STRANAMA

               Kad je riječ o uslugama satelitske navigacije temeljenih na EGNOS-u koje se upotrebljavaju u Africi, provedena je socioekonomska i tehnička analiza. Rezultati te analize više su puta predstavljeni i o njima se raspravljalo s afričkim zemljama dionicama na seminarima, radionicama i međunarodnim forumima, kao što je Regionalna skupina afričko-indijsko-oceanske regije za planiranje i provedbu (APIRG) u okviru Međunarodne organizacije civilnog zrakoplovstva (ICAO).

               Kad je riječ o EU-u, Komisija je redovito, u usmenom ili pismenom obliku, izvješćivala o napretku pregovora u posebnom odboru koji je imenovalo Vijeće. Uz to, države članice Unije bile su informirane o tome kako se odvijaju rasprave i omogućeno im je sudjelovanje na sastancima tijekom pregovora. Radna je skupina Vijeća „Promet – intermodalna pitanja i mreže” prije zaključivanja pregovora formulirala komentare o nacrtu sporazuma. Ti su komentari uzeti u obzir u konačnoj verziji sporazuma, a Vijeće je 21. studenoga 2016. odobrilo njegovo potpisivanje.

               4.UTJECAJ NA PRORAČUN

               Predviđeni sporazum nema nikakav utjecaj na proračun za europske programe satelitske navigacije utvrđen Uredbom (EU) br. 1285/2013.

               Troškovi uspostave i korištenja infrastrukture predviđene sporazumom, a koja pripada ASECNA-i, podmirit će se iz proračuna ASECNA-e, iz doprinosa njezinih država članica ili iz doprinosa u obliku zajmova ili donacija zemalja Europske unije i međunarodnih financijskih institucija (Europske investicijske banke, Afričke razvojne banke itd.).

               5.OSTALI ELEMENTI

                  Sporazumom se predviđa institucija mješovitog odbora za upravljanje sporazumom i njegovu dobru primjenu. Osim toga, u slučaju spora između dviju stranaka sporazuma moguće je pokrenuti i arbitražni postupak.

               2017/0104 (NLE)

               Prijedlog

               ODLUKE VIJEĆA

               o sklapanju Sporazuma o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 172. u vezi s člankom 218. stavkom 6. drugim podstavkom točkom (a) i člankom 218. stavkom 8.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)U skladu s Odlukom Vijeća (EU) 2016/2234 od 21. studenoga 2016.
                  4
                Sporazum o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva potpisan je 5. prosinca 2016., podložno njegovu kasnijem sklapanju.

               (2)Strategija Europske unije na temelju europskih programa satelitske navigacije s jedne je strane razvijati uporabu te tehnologije te pružati s njom povezane usluge u području nadležnosti ASECNA-e, posebice stvaranjem autonomne usluge satelitskog proširivanja (SBAS) u korist ASECNA-e, a s druge strane, općenitije, aktivno u okviru Sporazuma promicati uporabu satelitske navigacije na afričkom kontinentu.

               (3)Sporazum bi trebalo odobriti u ime Europske unije,

               DONIJELO JE OVU ODLUKU:

               Članak 1.

               Sporazum o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva odobrava se u ime Unije.

               Tekst Sporazuma priložen je ovoj Odluci.

               Članak 2.

               Predsjednik Vijeća imenuje osobu koja će biti ovlaštena da u ime Europske unije dostavi pisanu obavijest iz članka 36. Sporazuma kojom se izriče pristanak Europske unije na preuzimanje obveza iz Sporazuma.

               Članak 3.

               Ova Odluka stupa na snagu […].

               Sastavljeno u Bruxellesu

                     Za Vijeće

                     Predsjednik

                     (1)

                        ASECNA je međunarodna organizacija sa sjedištem u Dakaru, u Senegalu, a misija joj je osigurati sigurnost zračne plovidbe u svojih 18 država članica: Beninu, Burkini Faso, Kamerunu, Srednjoafričkoj Republici, Čadu, Komorima, Kongu, Côte d’Ivoire, Gabonu, Gvineji Bisau, Ekvatorskoj Gvineji, Madagaskaru, Maliju, Mauritaniji, Nigeru, Senegalu, Togu i Francuskoj.

                     (2)
                  Na temelju analize troškova i koristi ocijenjeno je da socioekonomske prednosti za cijeli afrički kontinent iznose više od 4,8 milijardi eura, ne računajući prednosti u pogledu gospodarskog razvoja i regionalne integracije, koje nije bilo moguće kvantificirati.

                     (3)
                  SL L 337, 13.12.2016., str. 1.

                     (4)
                  SL L 337, 13.12.2016., str. 1.

    ---documentbreak---

               EUROPSKA KOMISIJA
            Bruxelles, 1.6.2017.
            COM(2017) 258 final
            PRILOG

            Prijedlogu odluke Vijeća
            o sklapanju Sporazuma o suradnji između Europske unije i Agencije za sigurnost zračne plovidbe u Africi i Madagaskaru (ASECNA) u pogledu razvoja satelitske navigacije i pružanja povezanih usluga u području nadležnosti ASECNA-e u korist civilnog zrakoplovstva

               SPORAZUM O SURADNJI
                  IZMEĐU EUROPSKE UNIJE
                  I AGENCIJE ZA SIGURNOST ZRAČNE PLOVIDBE U AFRICI
                  I MADAGASKARU (ASECNA)
                  U POGLEDU RAZVOJA SATELITSKE NAVIGACIJE
                  I PRUŽANJA POVEZANIH USLUGA U PODRUČJU NADLEŽNOSTI ASECNA-e
                  U KORIST CIVILNOG ZRAKOPLOVSTVA

               EUROPSKA UNIJA,

               dalje u tekstu „Unija”

                  s jedne strane,

               i

               AGENCIJA ZA SIGURNOST ZRAČNE PLOVIDBE U AFRICI I MADAGASKARU,

               dalje u tekstu: „ASECNA”,

                  s druge strane,

               dalje u tekstu zajednički „stranke”

               UZIMAJUĆI U OBZIR sve veći razvoj aplikacija globalnih navigacijskih satelitskih sustava u Uniji, Africi i drugim dijelovima svijeta, posebno u sektoru civilnog zrakoplovstva,

               UZIMAJUĆI U OBZIR da je ASECNA prvenstveno zadužena za pružanje usluga zračne plovidbe u zračnim prostorima koji su u njezinom djelokrugu, organizaciju tih prostora, objavljivanje aeronautičkih informacija, te za prognoze i prijenos informacija u području aeronautičke meteorologije,

               PREPOZNAJUĆI važnost Unijinih programa satelitske navigacije, Galilea i europskog geostacionarnog navigacijskog sustava (EGNOS) koji su posebno oblikovani za civilnu uporabu, koristi povezane s njihovom provedbom i interes ASECNA-e za usluge satelitske navigacije,

               PREPOZNAJUĆI da se sustavom EGNOS – regionalne infrastrukture usmjerene na Europu kojom se kontroliraju i ispravljaju otvoreni signali koje emitiraju globalni navigacijski satelitski sustavi te se pritom posebno nude veća preciznost i funkcija ispravnosti – pružaju usluge posebno prilagođene potrebama civilnog zrakoplovstva,

               UZIMAJUĆI U OBZIR da bi se usluge koje se temelje na tehnologiji sustava EGNOS mogle tehnički proširiti na cijeli afrički kontinent jer bi postojale sinergije između zemaljske infrastrukture koja je u nadležnosti stranaka te jer bi se transponderi sustava EGNOS instalirali na satelite u geostacionarnoj orbiti iznad Afrike,

               UZIMAJUĆI U OBZIR Rezoluciju Vijeća Unije za svemir pod naslovom „Globalni izazovi: kako u potpunosti iskoristiti europske svemirske sustave?”, donesenu 25. studenoga 2010., kojom se Europsku komisiju poziva na suradnju s Komisijom Afričke unije radi izgradnje kapaciteta na tom području i utvrđivanja načina na koje bi se infrastruktura slična infrastrukturi EGNOS-a mogla uvesti u Africi,

               UZIMAJUĆI U OBZIR Komunikaciju Europske komisije od 26. travnja 2007. o europskoj svemirskoj politici, kojom se posebna važnost pridaje suradnji Europe i Afrike u području svemira, te Komunikaciju Komisije od 4. travnja 2011. pod naslovom „Ususret svemirskoj strategiji Europske unije koja je od koristi njezinim građanima”, u kojoj se ističe spremnost Unije da svoje stručno znanje i svoju infrastrukturu stavi na raspolaganje Africi te da pojača suradnju s tim kontinentom,

               UZIMAJUĆI U OBZIR Rezoluciju Odbora ministara ASECNA-e br. 2005 CM 44-11 od 7. srpnja 2005. o provedbi navigacijskih satelitskih sustava (GNSS) u ASECNA-i, kojom se posebno traži potpora europskih tijela za uvođenje Galilea ili EGNOS-a za operativne potrebe Agencije,

               UZIMAJUĆI U OBZIR Rezoluciju Upravnog vijeća ASECNA-e br. 2011 CA 120-18 od 7. srpnja 2011. o učinkovitom sudjelovanju Agencije u uvođenju EGNOS-a/Galilea u regiji Afrike i Indijskog oceana, kojom se glavni direktor ovlašćuje da u tu svrhu poduzme korake prema odgovarajućim europskim tijelima,

               UZIMAJUĆI U OBZIR da je u okviru provedbe te rezolucije ASECNA razvila program SBAS-ASECNA u svrhu pružanja Agenciji, u području njezine nadležnosti, usluga SBAS koje se temelje na tehnologiji sustava EGNOS ,

               UZIMAJUĆI U OBZIR da je dugoročna suradnja Unije i ASECNA-e u području satelitske navigacije dio općeg strateškog partnerstva Unije i Afrike jer se planom donesenim na četvrtom sastanku na vrhu EU – Afrika, održanom u Bruxellesu 2. i 3. travnja 2014., s ciljem definiranja suradnje tih dvaju kontinenata u razdoblju 2014.–2017. predviđa dodjeljivanje održivih i dostatnih ljudskih i financijskih resursa za postavljanje infrastrukture za satelitsku navigaciju koja se temelji na EGNOS-u te uspostavu sustava upravljanja i financiranja za troškove ulaganja i operativne troškove EGNOS-a u Africi za uključene zemlje,

               UZIMAJUĆI U OBZIR da, tijekom provedbe ovog strateškog partnerstva Unije i Afrike, ASECNA i Unija već surađuju u okviru programa potpore sektoru zračnog prometa i satelitskih usluga u Africi, koji se financira iz 10. Europskog razvojnog fonda i panafričkog programa potpore EGNOS-u u Africi, koji se financira iz instrumenta za razvojnu suradnju, posebno uspostavom zajedničkog ureda za upravljanje programom (JPO) EGNOS – Afrika,

               UZIMAJUĆI U OBZIR zajednički interes za dugoročnu suradnju Unije i ASECNA-e u pogledu razvoja satelitske navigacije u korist civilnog zrakoplovstva te njihovu želju za formalnom uspostavom takve suradnje,

               UZIMAJUĆI U OBZIR potrebu osiguravanja visoke razine zaštite usluga satelitske navigacije na područjima stranaka,

               UZIMAJUĆI U OBZIR da je Unija osnovala vlastite agencije za pomoć u određenim područjima, posebno Agenciju za europski GNSS-a za europske programe satelitske navigacije za civilno zrakoplovstvo, te da je uvođenje sustava EGNOS u razdoblju 2014.–2021. predmet sporazuma o delegiranju između Unije i Agencije za europski GNSS,

               PREPOZNAJUĆI da je Uredbom (EU) br. 1285/2013 Europskog parlamenta i Vijeća od 11. prosinca 2013. o provedbi i uporabi europskih sustava za satelitsku navigaciju
                  1
                predviđeno da je Unija vlasnik sve materijalne i nematerijalne imovine stvorene ili razvijene u okviru programa Galileo i EGNOS, da Unija može sklopiti sporazume s trećim zemljama i međunarodnim organizacijama u kontekstu tih programa te da se troškovi eventualnog proširenja pokrivenosti sustava EGONOS izvan Europe neće financirati iz proračunskih sredstava dodijeljenih u skladu s tom uredbom,

               UZIMAJUĆI U OBZIR Uredbu (EU) br. 912/2010 Europskog parlamenta i Vijeća od 22. rujna 2010. o osnivanju Agencije za europski GNSS
                  2
               ,

               PREPOZNAJUĆI interes za koordinaciju pristupâ standardizaciji i certifikaciji te svim pitanjima koja se odnose na navigacijske satelitske sustave i usluge u međunarodnim tijelima za standardizaciju i certifikaciju, posebno s ciljem promicanja proširene i nove uporabe usluga Galileo, EGNOS i SBAS-ASECNA kao svjetskog standarda za navigaciju i sinkronizaciju u sektoru civilnog zrakoplovstva,

               SPORAZUMJELE SU SE KAKO SLIJEDI:

               DIO I.

               OPĆE ODREDBE

               ČLANAK 1.

               Ciljevi

               1.
                     Ciljevi su ovog Sporazuma razvoj satelitske navigacije i pružanje povezanih usluga u području nadležnosti ASECNA-e u korist civilnog zrakoplovstva omogućavanjem ASECNA-i da se koristi europskim programima satelitske navigacije.

               Ovaj Sporazum dio je dogovorâ za promicanje usluga koje se temelje na europskim programima satelitske navigacije na afričkom kontinentu.

               2.
                     Oblik i uvjeti suradnje stranaka radi postizanja ciljeva iz stavka. 1. utvrđeni su ovim Sporazumom.

               ČLANAK 2.

               Definicije

               Za potrebe ovog Sporazuma:

               1.
                     „GNSS” ili „globalni navigacijski satelitski sustav” znači infrastruktura koja se sastoji od konstelacije satelita i mreže zemaljskih centara i postaja koja, na cjelokupnoj površini svijeta, emitiranjem radiosignala korisnicima koji imaju odgovarajući prijamnik pruža uslugu vrlo preciznog mjerenja vremena i geolociranja;

               2.
                     „europski navigacijski satelitski sustavi” znači globalni navigacijski satelitski sustav izrađen u okviru programa Galileo i sustava EGNOS koji su vlasništvo Unije;

               3.
                     „područje nadležnosti ASECNA-e” jest geografsko područje na kojem ASECNA pruža usluge zračne plovidbe, bilo da se radi o zračnom prostoru njezinih država članica ili ne;

               4.
                     „Europski geostacionarni navigacijski sustav” ili „EGNOS”, znači regionalna infrastruktura za sustav satelitske navigacije koja kontrolira i ispravlja otvorene signale koje emitiraju globalni navigacijski satelitski sustavi, prvenstveno GPS i Galileo, čime se korisnicima tih globalnih sustava omogućava dobivanje boljih performansi u pogledu preciznosti i cjelovitosti. EGNOS obuhvaća zemaljske postaje i više transpondera instaliranih na geostacionarnim satelitima. Zemaljske postaje sastoje se od inženjerskog centra, centra za nadzor misije, postaja RIMS, postaja NLES, servisnog centra i servera EDAS. Na regionalnoj razini EGNOS prvenstveno pokriva državno područje država članica Europske unije koje je geografski smješteno u Europi;

               5.
                     „SBAS-ASECNA” znači navigacijski satelitski sustav ASECNA-e koji kontrolira i ispravlja otvorene signale koje emitiraju globalni navigacijski satelitski sustavi, prvenstveno GPS i Galileo, čime se korisnicima tih globalnih sustava omogućava dobivanje boljih performansi u pogledu preciznosti i cjelovitosti. SBAS-ASECNA vlasništvo je ASECNA-e. Obuhvaća zemaljsku infrastrukturu i više transpondera instaliranih na geostacionarnim satelitima. Zemaljska infrastruktura sastoji se prvenstveno od postaja RIMS, jednog ili dva centra za nadzor misije i postaja NLES. SBAS-ASECNA prvenstveno pokriva područje nadležnosti ASECNA-e. Sustav SBAS-ASECNA obuhvaća početnu verziju sustava i sav njegov kasniji razvoj, uključujući razvoj dvostruke frekvencije i višestruke konstelacije. Uspostava ovog sustava obuhvaća prvenstveno faze definiranja i oblikovanja, razvoja i uvođenja te homologacije i certifikacije. Nakon toga slijedi faza uporabe;

               6.
                     „područje pokrivenosti EGNOS-om” ili „područje pokrivenosti SBAS-ASECNA-om” znači područje na kojem je moguće primiti signale koje emitira dotični sustav (primjerice praćenje geostacionarnih satelita);

               7.
                     „područje usluge SBAS-ASECNA-e” znači područje unutar područja pokrivenosti SBAS-ASECNA-om na kojem sustav SBAS-ASECNA pruža uslugu usklađenu sa zahtjevima koje je definirala ASECNA i koji su utvrđeni standardima i preporučenim praksama (SARP) ICAO-a te na kojem je odgovoran odgovarajuće odobrene operacije;

               8.
                     „područje EGNOS-ove usluge SoL” znači područje unutar područja pokrivenosti EGNOS-om na kojem sustav EGNOS pruža uslugu usklađenu sa standardima i preporučenim praksama (SARP) ICAO-a te na kojem je dogovoran odgovarajuće odobrene operacije;

               9.
                     „postaje RIMS” znači postaje koje pripadaju sustavu EGNOS ili sustavu SBAS-ASECNA i koje su namijenjene prikupljanju podataka o geolociranju u stvarnom vremenu na temelju signala koje emitiraju globalni navigacijski satelitski sustavi;

               10.
                     „postaje NLES” znači postaje koje pripadaju sustavu EGNOS ili sustavu SBAS-ASECNA i koje prema transponderima instaliranima na geostacionarne satelite šalju ispravljene podatke koji omogućavaju da prijamnici signala GNSS koji se nalaze na području pokrivenosti jednim ili drugim sustavom provedu ispravke prilagođene svojoj geolokaciji;

               11.
                     „Galileo” znači neovisni civilni europski globalni navigacijski satelitski sustav i sustav za sinkronizaciju koji je pod civilnim nadzorom i namijenjen pružanju usluga GNSS-a te koji su oblikovali i razvili Unija, Europska svemirska agencija i njihove države članice. Uporaba Galilea može se prenijeti na privatni subjekt. Galileo je namijenjen pružanju otvorenih, komercijalnih i reguliranih javnih usluga te usluga traganja i spašavanja te doprinošenju uslugama kontrole cjelovitosti namijenjenima korisnicima aplikacija za zaštitu života;

               12.
                     „interoperabilnost” znači mogućnost zajedničke uporabe dvaju ili više navigacijskih satelitskih sustava i usluga koje oni pružaju kako bi se korisnicima pružile bolji kapaciteti od onih koji bi se mogli postići uporabom samo jednog sustava;

               13.
                     „intelektualno vlasništvo” znači koncept definiran u članku 2. točki viii. Konvencije o osnivanju Svjetske organizacije za intelektualno vlasništvo, potpisane u Stockholmu 14. srpnja 1967.;

               14.
                     „klasificirane informacije” znači informacije u bilo kojem obliku, kojima je potrebna zaštita od neovlaštenog otkrivanja koje bi, u različitim stupnjevima, moglo nanijeti štetu ključnim interesima stranaka ili države članice, među ostalim nacionalnoj sigurnosti. Stupanj tajnosti informacija označava se klasifikacijskom oznakom. Takve informacije stranke klasificiraju u skladu s primjenjivim zakonima i propisima te se moraju zaštititi od svakog gubitka povjerljivosti, cjelovitosti i dostupnosti.

               ČLANAK 3.

               Načela Suradnje

               Stranke provode aktivnosti suradnje uređene ovim Sporazumom u skladu sa sljedećim načelima:

               1.
                     obostrana korist koja se temelji na ukupnoj ravnoteži između prava i obveza, uključujući doprinose i pristup svim uslugama;

               2.
                     recipročne mogućnosti sudjelovanja u aktivnostima suradnje u okviru programâ satelitske navigacije Unije i ASECNA-e;

               3.
                     pravodobna razmjena svih relevantnih informacija za provedbu ovog Sporazuma;

               4.
                     odgovarajuća i učinkovita zaštita prava intelektualnog vlasništva.

               ČLANAK 4.

               Agencije Unije

               Unija može Agenciji za europski GNSS ili Europskoj agenciji za sigurnost zračnog prometa povjeriti izvršavanje svih ili dijela zadaća predviđenih u ovom Sporazumu. U tom slučaju ona je i dalje odgovorna ASECNA-i za pravilno i potpuno izvršenje svojih obveza na temelju ovog Sporazuma.

               ČLANAK 5.

               Odnosi s trećim osobama

               Unija olakšava i podržava sve inicijative za suradnju ili partnerstvo između ASECNA-e i drugih subjekata uključenih u europske programe satelitske navigacije, EGNOS i Galileo, posebno Europske svemirske agencije, pod uvjetom da bi se tim inicijativama mogli promicati razvoj i pružanje, od strane ASECNA-e, usluga satelitske navigacije koje se temelje na ta dva programa.

               DIO II.

               ODREDBE O SURADNJI

               ČLANAK 6.

               Aktivnosti suradnje

               1.
                     Aktivnosti suradnje predviđene u ovom Sporazumu prvenstveno obuhvaćaju one čiji je cilj uvođenje i uporaba sustava SBAS-ASECNA, na temelju tehnologije sustava EGNOS. One obuhvaćaju i uporabu sustava izrađenog u okviru programa Galileo, radiofrekvencijski spektar, standarde, certifikaciju i međunarodne organizacije, sigurnost, istraživanje i razvoje, ljudske resurse, komunikaciju te podizanje svijesti, razmjenu osoblja i promicanje usluga satelitske navigacije na afričkom kontinentu.

               Stranke mogu izmijeniti taj popis aktivnosti u skladu s člankom 34. ovog Sporazuma.

               2.
                     Ovim se Sporazumom ne dovode u pitanje institucijska neovisnost Unije u pogledu reguliranja europskih programa satelitske navigacije ni struktura koju je Unija uspostavila za provedbu tih programa. Sporazumom se ne dovode u pitanje ni regulatorne mjere kojima se provode obveze neširenja, nadzor izvoza i nadzor nematerijalnih prijenosa tehnologije. Njime se ne dovode u pitanje ni mjere koje utječu na nacionalnu sigurnost.

               3.
                     Ovim se Sporazumom također ne dovodi u pitanje institucijska neovisnost ASECNA-e.

               4.
                     Podložno svojim propisima, stranke, u mjeri u kojoj je to moguće, promiču aktivnosti suradnje koje se provode na temelju ovog Sporazuma.

               PODDIO I.

               ČLANAK 7.

               Uvođenje i uporaba sustava SBAS-ASECNA

               1.
                     Unija pomaže ASECNA-i pri uvođenju i provedbi sustava SBAS-ASECNA. Uz posebne odredbe iz članaka od 8. do 16., ona se obvezuje općenito olakšavati uvođenje i provedbu sustava SBAS-ASECNA, posebno tako što ASECNA-i besplatno na raspolaganje stavlja sve relevantne informacije, savjetuje ASECNA-u o upravljanju programom i o tehničkim i organizacijskim pitanjima te doprinosi ocjenjivanju i praćenju programa SBAS-ASECNA.

               2.
                     Kada se uspostavljaju međuveze između sustava EGNOS i sustava SBAS-ASECNA, svaka je stranka odgovorna za izmjene vlastitog sustava te snosi povezane troškove ulaganja i provedbe. Svaka stranka drugoj stranci pruža potrebne informacije i surađuje u izmjenama sustava koji pripada toj drugoj stranci. Uspostavlja se proces utvrđivanja i praćenja performansi kojim se određuju odgovarajuće obveze svake.

               ČLANAK 8.

               Definiranje i oblikovanje sustava SBAS-ASECNA

               Unija pomaže ASECNA-i pri definiranju i oblikovanju sustava SBAS-ASECNA, posebno u pogledu arhitekture sustava, lokacija za postavljanje zemaljske infrastrukture i operativnog koncepta. Studijama provedenima u tu svrhu detaljno će se utvrditi međuveze između sustava SBAS-ASECNA i sustava EGNOS.

               ČLANAK 9.

               Razvoj i postavljanje postaja RIMS

               Unija pomaže ASECNA-i pri razvoju i postavljanju postaja RIMS sustava SBAS-ASECNA, posebno u pogledu opreme, operativnih postupaka, kvalifikacije operatera i vrednovanja lokacija za postavljanje zemaljske infrastrukture, među ostalim uvođenjem i provjerom zahtjeva u vezi sa sigurnošću.

               Kako bi se optimizirale performanse i područja usluga sustava EGNOS i sustava SBAS-ASECNA, stranke koordiniraju instaliranje svojih postaja RIMS, posebno onih smještenih u zajedničkim rubnim područjima koja pokrivaju oba sustava, tako da te postaje budu ravnomjerno raspodijeljene i da mogu funkcionirati u sinergiji na temelju razmjene podataka koje proizvode te postaje RIMS, uz poštovanje zahtjeva u vezi sa sigurnošću i zaštitom predviđenih propisima primjenjivima na svaku stranku.

               ČLANAK 10.

               Razvoj i postavljanje centara za nadzor

               Unija pomaže ASECNA-i pri razvoju i postavljanju centara za nadzor sustava SBAS-ASECNA, posebno u pogledu opreme, operativnih postupaka, kvalifikacije operatera i vrednovanja lokacija za postavljanje zemaljske infrastrukture, među ostalim uvođenjem i provjerom zahtjeva u vezi sa sigurnošću.

               ČLANAK 11.

               Razvoj i postavljanje
               postaja NLES i transpondera

               Unija pomaže ASECNA-i pri razvoju i uvođenju usluga širenja podataka koje se temelje na transponderima sustava SBAS-ASECNA instaliranima na geostacionarnim satelitima i pripadajućim zemaljskim postajama za prijenos podataka. Također pomaže ASECNA-i u postupcima i aktivnostima potrebnima za dobivanje kodova PRN neophodnih za uporabu sustava SBAS-ASECNA.

               ČLANAK 12.

               Homologacija i certifikacija
               sustava SBAS-ASECNA

               Unija pomaže ASECNA-i na njezin zahtjev pri:

               –
                     certifikaciji sustava SBAS-ASECNA,

               –
                     homologaciji sigurnosti sustava SBAS-ASECNA, među ostalim lokacija za postavljanje zemaljske infrastrukture,

               –
                     certifikaciji usluga koje pruža sustav SBAS-ASECNA.

               Unija može ASECNA-i na njezin zahtjev pomoći i pri razvoju metodologije i procesa čiji je cilj:

               –
                     odobrenje postupaka povezanih sa sustavom SBAS-ASECNA za polijetanje, let i slijetanje zrakoplova, prije objave u zborniku zrakoplovnih informacija,

               –
                     certifikaciju opreme u zrakoplovima namijenjene za primanje i obradu signala satelitske navigacije te akreditiranje operatera i posada zrakoplova.

               ČLANAK 13.

               Uporaba sustava SBAS-ASECNA

               1.
                     Unija pomaže ASECNA-i pri uporabi sustava SBAS-ASECNA.

               U pogledu priprema za početak uporabe, ona posebno pomaže ASECNA-i pri:

               –
                     uspostavi plana upravljanja za pružanje usluga,

               –
                     prilagodbi operativnih postupaka i dokumentacije za osposobljavanje za sustav EGNOS sustavu SBAS-ASECNA,

               –
                     provedbi integriranog sustava upravljanja za pružanje usluga koji posebno obuhvaća pitanja povezana s kvalitetom, zaštitom, sigurnošću i okolišem,

               –
                     analizi i provedbi planova podizvođenja,

               –
                     osposobljavaju operatera,

               –
                     deklaraciji usluga.

               Unija ASECNA-i pomaže i pri rješavanju operativnih problema do kojih dođe nakon deklaracije usluga, posebno stavljanjem na raspolaganje postupaka i instrumenata za analizu performansi, pružanjem potpore za osposobljavanje te prisutnošću osoblja na lokacijama tijekom početnog razdoblja.

               Unija ASECNA-i pruža i potporu pri uvođenju unapređenja sustava tijekom uporabe.

               2.
                     Stranke jedna drugoj pružaju potporu kako bi potakle korisnike da prihvate usluge koje pružaju sustavi EGNOS i SBAS-ASECNA te kako bi promicale odgovarajući razvoj tržištâ.

               ČLANAK 14.

               Područja usluga

               Stranke se usuglašuju o definiranju područja usluge EGNOS-ove usluge SoL i područja usluge SBAS-ASECNA-e kako bi se izbjegle bilo kakve poteškoće u uporabi, posebno u pogledu interoperabilnosti i odgovornosti. Stranke u vezi s tim nastoje pronaći zajednička rješenja.

               Ako područje usluge EGNOS-ove usluge SoL pokriva dio područja pod odgovornošću ASECNA-e ili ako područje usluge SBAS-ASECNA-e pokriva dio državnog područja država članica Europske nije, uspostavlja se proces utvrđivanja i praćenja performansi kojim se određuju odgovarajuće obveze.

               Ako područje usluge EGNOS-ove usluge SoL i područje usluge SBAS-ASECNA-e pokrivaju područje izvan državnog područja država članica Europske unije i područja odgovornosti ASECNA-e ili se preklapaju s nekim drugim sustavom osim EGNOS-a i SBAS-ASECNA-e, stranke obavješćuju jedna drugu i koordiniraju svoje aktivnosti prema tijelima jednog ili više dotičnih područja kako bi osigurale da se za nastale probleme pronađu zajednička rješenja, posebno u pogledu interoperabilnosti i odgovornosti.

               ČLANAK 15.

               Javna nabava

               1.
                     Unija pomaže ASECNA-i na njezin zahtjev pri izradi dokumentacije za javni natječaj i analizi ponuda tijekom dodjeljivanja ugovora povezanih s uvođenjem i uporabom sustava SBAS-ASECNA.

               2.
                     Ne dovodeći u pitanje članak XXIII. Sporazuma o javnoj nabavi, sklopljenog u okviru Svjetske trgovačke organizacije (članak III. revidiranog Sporazuma), javna tijela i poduzeća iz država članica Europske unije imaju pravo sudjelovati u javnim natječajima povezanima s uvođenjem i uporabom sustava SBAS-ASECNA, osim ako postoji sukob interesa.

               3.
                     Nabave povezane s uvođenjem i uporabom sustava EGNOS i sustava SBAS-ASECNA mogu biti predmet zajedničkih javnih nabava Unije i ASECNA-e ovisno o interesu svake od stranaka, posebno u pogledu zemaljskih postaja i transpondera.

               ČLANAK 16.

               Prava intelektualnog vlasništva

               1.
                     Svaka stranka drugoj stranci besplatno na raspolaganje stavlja sva prava intelektualnog vlasništva nad djelima ili izumima čija je vlasnica i koji su korisni za uvođenje i uporabu sustava EGNOS i sustava SBAS-ASECNA. Ovaj je Sporazum jednakovrijedan dozvoli za korištenje tim pravima.

               Ako jedna od stranaka stvori ili uvede nova prava intelektualnog vlasništva koja se temelje na pravima intelektualnog vlasništva koja joj je druga stranka stavila na raspolaganje, potonja stranka dobiva vlasništvo nad tako stvorenim ili uvedenim novim pravima intelektualnog vlasništva te stranci koja ih je stvorila ili uvela besplatno daje dozvolu za korištenje tim novim pravima. Međutim, stranka koja ima vlasništvo nad tim novim pravima dozvolu za njihovo korištenje može dati trećim osobama samo uz izričitu suglasnost druge stranke.

               Uvjeti za korištenje dozvolom iz prvog i drugog podstavka utvrđeni su u stavcima 2. i 3.

               2.
                     Ne dovodeći u pitanje odredbe stavka 1. drugog podstavka, dozvola za korištenje navedena u stavku 1. prvom podstavku osobna je, neisključiva i neprenosiva. Ovisno o slučaju, ona obuhvaća pravo na korištenje, omogućivanje korištenja, izmjenu, umnožavanje i proizvodnju s isključivim ciljem uvođenja i uporabe sustava EGNOS i sustava SBAS-ASECNA.

               Jedna stranka može staviti na raspolaganje trećim osobama i na bilo koji način staviti na tržište prava intelektualnog vlasništva koja joj je druga stranka stavila na raspolaganje u skladu sa stavkom 1. prvim podstavkom samo uz izričitu suglasnost te druge stranke, osim ako se to stavljanje na raspolaganje trećim osobama provodi kao dio postupka javne nabave ili dodjele ugovora jedne ili druge stranke radi uvođenja i uporabe sustava EGNOS, sustava izrađenog u okviru programa Galileo i sustava SBAS-ASECNA.

               3.
                     Svaka stranka ažurira registar prava intelektualnog vlasništva koja stavlja na raspolaganje drugoj stranci u skladu sa stavkom 1. prvim podstavkom. Ona drugoj stranci dostavlja presliku tog registra. Za svako pravo intelektualnog vlasništva koje je stavljeno na raspolaganje, u registru se navodi sljedeće:

               –
                     predmet prava, npr. izum, softver, baza podataka itd.;

               –
                     vrsta prava, npr. autorsko pravo, patent itd.;

               –
                     ustupljeno pravo korištenja, npr. pravo umnožavanja, prilagodbe, proizvodnje itd.;

               –
                     područje za koje se pravo stavlja na raspolaganje;

               –
                     trajanje stavljanja na raspolaganje.

               4.
                     Svaka stranka koja drugoj stranci u skladu sa stavkom 1. prvim podstavkom dodijeli dozvolu za korištenje može tu dozvolu ukinuti ako utvrdi da je došlo do nepoštovanja uvjeta za korištenje tom dozvolom predviđenih u stavcima 2. i 3.

               5.
                     Stranke pružaju i osiguravaju odgovarajuću i učinkovitu zaštitu prava intelektualnog vlasništva u područjima i sektorima povezanima s uvođenjem i uporabom sustava EGNOS i sustava SBAS-ASECNA, u skladu s najvišim međunarodnim standardima utvrđenima Sporazumom o trgovinskim aspektima prava intelektualnog vlasništva (TRIPS) Svjetske trgovinske organizacije, među ostalim predviđanjem učinkovitih sredstava kojima se osigurava poštovanje tih standarda.

               PODDIO II.

               OSTALE AKTIVNOSTI

               ČLANAK 17.

               Galileo

               1.
                     Stranke sudjeluju u promicanju i uporabi sustava izrađenog u okviru programa Galileo na afričkom kontinentu, konkretno razvojem aplikacija i uporabom usluga koje se temelje na tom sustavu, posebno u područjima određivanja vremena, navigacije, nadzora i potrage i spašavanja te u isticanju koristi aplikacija i usluga koje se temelje na tom sustavu.

               2.
                     ASECNA se suzdržava od svakog djelovanja ili inicijative koji bi mogli nanijeti štetu interesima Unije u pogledu prava intelektualnog vlasništva povezanih s programom Galileo.

               ČLANAK 18.

               Radiofrekvencijski spektar

               1.
                     Stranke surađuju i pomažu jedna drugoj u pogledu radiofrekvencijskog spektra kojim upravlja Međunarodna telekomunikacijska unija (dalje u tekstu „ITU”), posebno za zaštitu frekvencijskih pojaseva povezanih s uslugama satelitske navigacije i zrakoplovne komunikacije.

               2.
                     Stranke razmjenjuju informacije i pomažu jedna drugoj u pogledu dijeljenja i dodjeljivanja frekvencija koje obavlja ITU. Potiču i štite dodjelu frekvencija za sustave EGNOS i SBAS-ASECNA te za sustav izrađen u okviru programa Galileo kako bi se osigurala dostupnost usluga koje ti sustavi nude u Uniji i Africi.

               3.
                     Kako bi se radiofrekvencijski spektar namijenjen za navigaciju zaštitio od ometanja, primjerice elektroničkog, bilo da je namjerno ili ne, i „maskiranja”, stranke nastoje identificirati izvore ometanja i pronaći obostrano prihvatljiva rješenja.

               4.
                     Ništa se u ovom Sporazumu ne smije tumačiti kao odstupanje od mjerodavnih odredaba ITU-a, a posebno od onih kojima se uređuju radiokomunikacije.

               ČLANAK 19.

               Standardi, certifikacija
                  i međunarodne organizacije

               1.
                     Stranke nastoje usvojiti zajednički pristup standardizaciji i svim pitanjima povezanima s navigacijskim satelitskim sustavima kojima se bave međunarodne organizacije i udruge, posebno Međunarodna organizacija civilnog zrakoplovstva, Radiotehnički odbor za zrakoplovstvo i Europska organizacija za opremu za civilno zrakoplovstvo (EUROCAE), te udruge ili skupine aktivne u području standardizacije.

               2.
                     Stranke zajednički podržavaju razvoj standarda satelitske navigacije u međunarodnim organizacijama, posebno standarda i preporučenih praksi (SARP) ICAO-a i specifikacija minimalnih operativnih performansi (MOPS) RTCA-e i EUROCAE-a. Stranke pomažu jedna drugoj nastojeći postići da te međunarodne organizacije priznaju standarde Galilea, EGNOS-a i SBAS-ASECNA-e te se obvezuju promicati njihovu primjenu u cijelom svijetu naglašavajući njihovu interoperabilnosti s drugim navigacijskim satelitskim sustavima.

               ČLANAK 20.

               Zaštita

               S ciljem zaštite europskih navigacijskih satelitskih sustava i sustava SBAS-ASECNA od prijetnji i zlonamjernih djelovanja kao što su namjerno elektroničko ometanje i „maskiranje”, stranke poduzimaju sve moguće mjere, posebno u pogledu nadzora i neširenja tehnologija, kako bi osigurale kontinuitet, zaštitu i sigurnost usluga satelitske navigacije i njihove infrastrukture te pripadajuće ključne imovine, ne dovodeći u pitanje članak 6. stavak 2.

               ČLANAK 21.

               Istraživanje i razvoj

               Stranke nastoje provoditi zajedničke aktivnosti istraživanja i razvoja u području satelitske navigacije, posebno s ciljem razvoja i planiranja budućih tehničkih unapređenja navigacijskih satelitskih sustava.

               Svaka stranka omogućava sudjelovanje druge stranke u svojim programima istraživanja i razvoja.

               Unija olakšava pristup ASECNA-e financijskim sredstvima dostupnima u okviru svojih okvirnih programa istraživanja i razvoja.

               ČLANAK 22.

               Ljudski resursi

               Unija na temelju vlastitog iskustva ASECNA-i pruža sve informacije koje su relevantne za upravljanje ljudskim resursima potrebnima za provedbu programa SBAS-ASECNA.

               Unija pomaže ASECNA-i u razvoju radnih mjesta i vještina potrebnih za uvođenje i uporabu sustava SBAS-ASECNA.

               Unija podupire svaku inicijativu za suradnju i partnerstvo između ASECNA-e i subjekata uključenih u jačanje kapaciteta u područjima povezanima s europskim programima satelitske navigacije. Ona također olakšava pristup ASECNA-e financijskim sredstvima dostupnima u okviru europskih programa osposobljavanja.

               Zajedničke aktivnosti osposobljavanja mogu se provoditi kao odgovor na potrebe za uvođenje i uporabu sustava EGNOS, sustava SBAS-ASECNA i sustava Galileo te za pripreme njihovih budućih tehničkih unapređenja.

               ČLANAK 23.

               Komunikacija i podizanje svijesti

               Stranke nastoje provoditi zajedničke aktivnosti komunikacije i promicanja svojih programa satelitske navigacije.

               Unija pomaže ASECNA-i pri definiranju i provedbi komunikacijskih strategija usmjerenih i na subjekte na koje utječu uvođenje i uporaba sustava SBAS-ASECNA i na širu javnost.

               ČLANAK 24.

               Razmjena osoblja

               Stranke razmjenjuju osoblje u okviru aktivnosti suradnje predviđenih ovim Sporazumom.

               ČLANAK 25.

               Promicanje satelitske navigacije
               na afričkom kontinentu

               Stranke pomažu jedna drugoj pri promicanju satelitske navigacije na afričkom kontinentu i savjetuju se kad god je potrebno postići dogovor o zajedničkom djelovanju koje treba poduzeti u tom području. Posebno podržavaju inicijative kojima bi se mogli promicati prihvaćanje satelitske navigacije među korisnicima i razvoj tržišta povezanih s tom tehnologijom.

               DIO III.

               FINANCIJSKE ODREDBE

               ČLANAK 26.

               Financiranje

               1.
                     ASECNA financira uvođenje i uporabu sustava SBAS-ASECNA vlastitim sredstvima, pomoći ili subvencijama, posebno onima predviđenima u stavku 3., zajmovima koje ugovara s financijskim institucijama, ili bilo kojim drugim sredstvima financiranja, podložno odredbama stavka 2.

               2.
                     Uvođenje i uporaba sustava SBAS-ASECNA ne mogu se ni u kojem slučaju financirati proračunskim sredstvima određenima za europske navigacijske satelitske sustave i obuhvaćenima poglavljem II. Uredbe (EU) br. 1285/2013 Europskog parlamenta i Vijeća od 11. prosinca 2013.

               3.
                     Za uvođenje i uporabu sustava SBAS-ASECNA Unija olakšava pristup ASECNA-e svojim financijskim sredstvima namijenjenima za suradnju i razvoj kojima se ASECNA može koristiti, kako za tekuće tako i za buduće programe. Tekući su programi panafrički program iz članka 9. Uredbe (EU) br. 233/2014 Europskog parlamenta i Vijeća od 11. ožujka 2014. o uspostavi Instrumenta financiranja za razvojnu suradnju za razdoblje 2014.–2020. i Priloga III. toj uredbi, te programi u okviru Zaklade za infrastrukturu EU - Afrika predviđeni u Komunikaciji Komisije Vijeću i Europskom parlamentu od 13. srpnja 2006. – Povezivanje Afrike: partnerstvo EU - Afrika u pogledu infrastrukture COM(2006) 376 final.

               DIO IV.

               ZAVRŠNE ODREDBE

               ČLANAK 27.

               Pravna odgovornost

               1.
                     Budući da ASECNA nije vlasnik europskih navigacijskih satelitskih sustava, ne snosi nikakvu odgovornost povezanu s vlasništvom nad tim sustavima.

               Budući da Unija nije vlasnik sustava SBAS-ASECNA, ne snosi nikakvu odgovornost povezanu s vlasništvom nad tim sustavom.

               2.
                     Nijednu od stranaka ne može se smatrati odgovornom za štetu koju druga stranka prouzroči uporabom tehnologija iz ovog Sporazuma niti one jamče njihovo dobro funkcioniranje.

               ČLANAK 28.

               Razmjena klasificiranih informacija

               Stranke razmjenjuju klasificirane informacije samo ako su o tome sklopile sporazum. Nastoje uspostaviti sveobuhvatan i dosljedan pravni okvir kojim bi se omogućilo sklapanje takvog sporazuma.

               ČLANAK 29.

               Zajednički odbor

               1.
                     Osniva se Zajednički odbor pod nazivom „Odbor za GNSS EU-ASECNA”. On se sastoji od predstavnika stranaka i nadležan je za upravljanje ovim Sporazumom i njegovu pravilnu primjenu. U tu svrhu donosi odluke u slučajevima predviđenima ovim Sporazumom, a stranke izvršavaju te odluke u skladu sa svojim pravilima. Zajednički odbor odluke donosi sporazumno. Zajednički odbor sastavlja i preporuke o pitanjima o kojima nije ovlašten odlučivati.

               Zajednički odbor definira uvjete i dogovore koji nisu detaljno utvrđeni u ovom Sporazumu.

               2.
                     Zajednički odbor donosi svoj poslovnik koji sadržava, među ostalim, dogovore za sazivanje sjednica, imenovanje predsjednika, definiranje njegova mandata i kontakt među strankama.

               3.
                     Zajednički odbor sastaje se prema potrebi. Sazivanje sastanka može zatražiti Unija ili ASECNA. Zajednički odbor sastaje se u roku od petnaest dana od zahtjeva.

               4.
                     Zajednički odbor može odlučiti osnovati radne skupine ili skupine stručnjaka koje smatra prikladnima da mu pomognu u ostvarivanju njegovih zadaća.

               5.
                     Zajednički odbor može odlučiti izmijeniti Prilog I.

               ČLANAK 30.

               Savjetovanja

               1.
                     U svrhu pravilne provedbe ovog Sporazuma stranke redovito razmjenjuju informacije te se na zahtjev jedne od njih sastaju u okviru Zajedničkog odbora.

               2.
                     Stranke se bez odgode savjetuju, na zahtjev jedne od njih, o svim pitanjima koja se odnose na tumačenje ili provedbu ovog Sporazuma.

               3.
                     Stranke jedna drugoj redovito dostavljaju informacije i obostrano podižu svijest o upravljanju svojim programima satelitske navigacije i njihovom razvoju. Ako jedna stranka planira donijeti odluku koja bi mogla utjecati na jedan ili više navigacijskih satelitskih sustava druge stranke, s potonjom se prije toga savjetuje kako bi ta stranka mogla sastaviti neobvezujuće mišljenje. Ako to nije protivno zahtjevima u vezi s povjerljivosti koji su predviđeni pravilima primjenjivima na stranke, svaka stranka dopušta sudjelovanje predstavnika druge stranke kao promatrača u svojim radnim skupinama te upravnim tijelima i odborima.

               ČLANAK 31.

               Zaštitne mjere

               1.
                     Svaka stranka može, nakon savjetovanja u okviru Zajedničkog odbora, poduzeti potrebne zaštitne mjere, uključujući suspenziju jedne ili više aktivnosti suradnje, ako smatra da jednakovrijedna razina provjere izvoza ili sigurnosti između stranaka više nije osigurana. Ako bi bilo kakva odgoda mogla ugroziti dobro funkcioniranje europskih navigacijskih satelitskih sustava ili sustava SBAS-ASECNA, mogu se odrediti privremene zaštitne mjere bez prethodnog savjetovanja, pod uvjetom da se savjetovanje održi neposredno nakon njihova donošenja.

               2.
                     Opseg i trajanje mjera iz stavka 1. ograničava se na ono što je nužno kako bi se kontroliralo stanje i osigurala pravedna ravnoteža između prava i obveza na temelju ovog Sporazuma. Druga stranka može zatražiti od Zajedničkog odbora da pokrene savjetovanje o proporcionalnosti tih mjera. Ako se spor ne može riješiti u roku od šest mjeseci, svaka od stranka može ga iznijeti pred obvezujuće arbitražno tijelo u skladu s postupkom predviđenim u Prilogu I. Nijedno pitanje tumačenja odredaba ovog Sporazuma koje su istovjetne odgovarajućim odredbama prava Unije ne smije se rješavati u ovom okviru.

               ČLANAK 32.

               Rješavanje sporova

               Ne dovodeći u pitanje članak 31., sporovi koji se odnose na tumačenje ili provedbu ovog Sporazuma rješavaju se savjetovanjem u okviru Zajedničkog odbora.

               Ako spor nije riješen u roku od tri mjeseca od datuma upućivanja spora Zajedničkom odboru, primjenjuje se arbitražni postupak predviđen u Prilogu I.

               ČLANAK 33.

               Prilozi

               Prilozi ovom Sporazumu čine njegov sastavni dio.

               ČLANAK 34.

               Izmjene

               Ovaj Sporazum može se u svakom trenutku izmijeniti i proširiti izmjenom koju su stranke potpisale nakon provedbe svojih unutarnjih postupaka.

               ČLANAK 35.

               Otkaz

               1.
                     Unija ili ASECNA mogu otkazati ovaj Sporazum slanjem obavijesti drugoj stranci. Ovaj Sporazum prestaje važiti šest mjeseci od datuma primitka te obavijesti.

               2.
                     Otkazom ovog Sporazuma ne dovodi se u pitanje valjanost ili trajanje eventualnih suštinskih odredaba dogovorenih tijekom njegove provedbe. Njime se ne dovode u pitanje ni posebna prava i obveze u pogledu intelektualnog vlasništva utvrđeni u ovom Sporazumu, a nakon otkaza Sporazuma stranka koja je drugoj stranci dodijelila dozvolu za korištenje zadržava pravo ukidanja te dozvole ako utvrdi da je došlo do nepoštovanja uvjeta za korištenje tom dozvolom.

               3.
                     U slučaju otkaza ovog Sporazuma Zajednički odbor podnosi prijedlog kako bi se strankama omogućilo rješavanje svih otvorenih pitanja koja imaju financijske posljediceuzimajući u obzir, prema potrebi, načelo pro rata temporis.

               ČLANAK 36.

               Stupanje na snagu

               1.
                     Stranke odobravaju ovaj Sporazum u skladu sa svojim unutarnjim postupcima. On stupa na snagu prvog dana prvog mjeseca koji slijedi nakon dana potpisa one stranke koja posljednja obavi tu formalnost.

               2.
                     Ovaj Sporazum sastavljen je u dva primjerka samo na francuskom jeziku i sklapa se na neograničeno vrijeme.

                  Za Europsku uniju

                  Za ASECNA-u

               PRILOG I.

               ARBITRAŽNI POSTUPAK

               Ako je spor upućen na arbitražu, određuju se tri arbitra, osim ako stranke odluče drugačije.

               Svaka stranka određuje jednog arbitra u roku od trideset dana nakon utvrđivanja neslaganja u Zajedničkom odboru.

               Dva arbitra imenovana na taj način sporazumno imenuju glavnog arbitra koji nije državljanin stranaka. Ako se ne mogu dogovoriti o imenovanju glavnog arbitra u roku od dva mjeseca od njihova imenovanja, glavnog arbitra biraju s popisa od sedam osoba koji je utvrdio Zajednički odbor. Zajednički odbor sastavlja i ažurira taj popis u skladu sa svojim poslovnikom.

               Osim ako stranke odluče drugačije, arbitražni sud donosi svoj poslovnik. Svoje odluke donosi većinom glasova.

               ________________

               ____

                     (1)
                  SL L 347, 20.12.2013., str. 1.

                     (2)
                  SL L 276, 20.10.2010., str. 11.